
Comunicat de presă
(4 martie 2010)
Ref: Comunicat de presă referitor la înscrierile pentru clasa I în judeţul Bistriţa-Năsăud  
Inspectoratul Şcolar Judeţean Bistriţa-Năsăud a propus pentru anul şcolar 2010/2011 în judeţul Bistriţa-Năsăud 192 de clase pentru cei care vor să se înscrie în clasa întâi.
În anul şcolar în curs, există la nivelul judeţului 196 de clase I, cu un număr total de 3.385 de elevi înscrişi. Conform unor date statistice ale Inspectoratului Şcolar Judeţean Bistriţa-Năsăud în gradiniţe sunt înregistraţi 3.166 de copii cu vârste cuprinse între şase şi şapte ani, care sunt potenţiali elevi de clasa I pentru anul şcolar 2010/2011. Astfel, se observă o reducere a populaţiei şcolare. 
„Este o reducere naturală a numărului de clase, care se observă mai ales în mediul rural, generată de scăderea numărului de copii. Important este că nu va fi afectat niciun cadru didactic titular“, a precizat prof. dr. Vasile Marc, inspectorul general al Inspectoratului Şcolar Judeţean Bistriţa-Năsăud. 
În municipiul Bistriţa s-au aprobat 30 de clase pentru primul an de învăţământ primar, în anul şcolar 2010/2011, iar dintre acestea, cinci sunt pentru forma de învăţământ step-by-step. 

În vederea prefigurării cu o maximă claritate a numărului de elevi care vor începe şcoala în septembrie 2010, Ministerul Educaţiei, Cercetării, Tineretului şi Sportului le recomandă părinţilor sau tutorilor legali, să îi înscrie pe copii în clasa I până în data de 3 mai 2010. Şcolile din judeţ vor afişa ulterior, până în data de 7 mai 2010, lista elevilor înscrişi în clasa I. 

